- Home
- Politic
- Economic
- Social
- Externe
- Sănătate
- Sport
- Life-Inedit
- Meteo
- Healthcare Trends
- Economia digitală
- Angajat în România
- Ieși pe plus
- Video
Contractul pentru implementarea Portalului Digital Unic al României a fost semnat
Contractul pentru implementarea Portalului Digital Unic al României – PDURo, un proiect în valoare de 96 milioane de lei, care contribuie la digitalizarea şi simplificarea proceselor administrative, cu beneficii pentru cetăţeni şi întreprinderi, a fost semnat marţi la Palatul Victoria.
Sursa foto: Ministerul Cercetării, Inovării şi Digitalizării
Potrivit unui comunicat al Guvernului, contractul a fost semnat de Dragoş Vlad, preşedintele Autorităţii pentru Digitalizarea României şi de Eduard Pughin, directorul Maguay Computers, reprezentant al asocierii declarate câştigătoare ca urmare a procedurii de licitaţie publică.
Portalul Digital Unic al României, dezvoltat de Autoritatea pentru Digitalizarea României, va facilita accesul la informaţii pe piaţa internă a Uniunii Europene şi face parte din investiţia pentru "Implementarea infrastructurii de Cloud Guvernamental", din cadrul Componentei 7 - Transformare Digitală, aferentă Planului Naţional de Redresare şi Rezilienţă (PNRR).
"Este un moment esenţial pentru digitalizarea administraţiei publice din România şi pentru calitatea serviciilor pe care administraţia le oferă. Faptul că într-un singur loc cetăţeanul va putea să interacţioneze cu administraţia, să scurteze şi să eficientizeze procesele administrative reprezintă un pas semnificativ pentru o administraţie modernă, în care cetăţeanul este tratat cu adevărat ca un partener", a declarat şeful Cancelariei Prim-Ministrului, Alexandru-Mihai Ghigiu, la evenimentul organizat de Ministerul Cercetării, Inovării şi Digitalizării.
La rândul său, ministrul Cercetării, Inovării şi Digitalizării, Bogdan Ivan, a apreciat că semnarea contractului pentru acest proiect reprezintă un pas concret pentru schimbarea paradigmei publice că statul român ar fi rămas neschimbat în ultimii 20 de ani. "Facem astăzi un pas concret pentru desfiinţarea ghişeului la care se depun cererile online. Prin PDURo, aducem funcţionalităţile şi serviciile publice digitale într-o interfaţă unică. Portalul digital unic al României înseamnă o arhitectură digitală care susţine interacţiunea online a fiecărui cetăţean cu statul român. Experienţa utilizatorului va fi cea mai importantă în dezvoltarea acestui portal, ne dorim să fie uşor de accesat şi eficient pentru fiecare cetăţean. Vom aduce statul la un click distanţă pentru toţi românii, din ţară şi din toată Uniunea Europeană, iar statul român va fi cu adevărat eficient, va furniza servicii publice digitale cetăţenilor şi companiilor. Servicii publice precum înmatricularea unei maşini sau solicitarea unei pensii vor fi complet digitalizate, fără documente fizice", a precizat Bogdan Ivan, ministrul Cercetării, Inovării şi Digitalizării.
Ce va face Portalul Digital Unic al României
PDURo va implementa un sistem tehnic pentru schimbul transfrontalier automatizat de elemente justificative la nivel european. Acest sistem va permite accesarea a peste 21 de proceduri online în România, dar şi în toate ţările UE. Totodată, statul membru care eliberează propriilor cetăţeni un act administrativ în format electronic are obligaţia de a pune şi la dispoziţia autorităţilor competente solicitante din alte state membre acelaşi act administrativ în vederea îndeplinirii procedurilor administrative esenţiale conform Regulamentului Single Digital Gateway.
Portalul PDURo va înlocui Punctul de Contact Unic Electronic (PCUe), aflat în administrarea Autorităţii pentru Digitalizarea României, cu o platformă nouă, aliniată la normativele europene pentru Single Digital Gateway şi care va fi integrat în portalul "Europa ta", disponibil la nivelul întregii Uniuni Europene, în toate limbile oficiale.
"Astăzi am semnat primul contract din investiţia 1 – Implementarea infrastructurii de cloud guvernamental, o investiţie strategică pentru Componenta 7 din PNRR. Semnarea acestui contract este un moment-cheie în lupta noastră împotriva birocraţiei şi totodată o garanţie că suntem pe drumul cel bun. Implementarea Single Digital Gateway va ajuta cetăţenii şi firmele europene să acceseze informaţii şi proceduri online, venind în sprijinul lor în interacţiunea cu administraţia. PDURo este o platformă standardizată la nivel european, va respecta normele europene şi va avea aceleaşi funcţionalităţi ca platformele similare din întreaga Uniune Europeană", a declarat Dragoş-Cristian Vlad, preşedintele Autorităţii pentru Digitalizarea României.
Beneficiile Portalului Digital Unic al României includ: utilizarea unui sistem tehnic sigur şi securizat pentru schimbul automatizat de elemente justificative între instituţii publice din întreaga Uniune Europeană prin utilizarea principiului "o singura dată" (once-only), recunoaşterea mijloacelor de identificare electronică ale persoanelor fizice şi juridice din spaţiul comunitar prin utilizarea nodului eIDAS implementat şi posibilitatea accesării serviciilor publice de la mai multe instituţii publice prin utilizarea unui singur set de credenţiale (single sign-on), folosind aplicaţia de identificare digitală ROeID.
Urmărește Mediafax pe Instagram ca să vezi imagini spectaculoase și povești din toată lumea!
PROSPORT.RO
GANDUL.RO